CELEX: 32013R0318
Language: mt
Date: 2013-04-08 00:00:00
Title: Regolament tal-Kummissjoni (UE) Nru 318/2013 tat- 8 ta’ April 2013 li jadotta l-programm ta’ moduli ad hoc , li jkopri s-snin mill-2016 sal-2018, għall-istħarriġ permezz ta’ kampjun dwar il-forza tax-xogħol previst mir-Regolament tal-Kunsill (KE) Nru 577/98  Test b’relevanza għaż-ŻEE

9.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 99/11
            
         REGOLAMENT TAL-KUMMISSJONI (UE) Nru 318/2013
   tat-8 ta’ April 2013
   li jadotta l-programm ta’ moduli ad hoc, li jkopri s-snin mill-2016 sal-2018, għall-istħarriġ permezz ta’ kampjun dwar il-forza tax-xogħol previst mir-Regolament tal-Kunsill (KE) Nru 577/98
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 577/98 tad-9 ta’ Marzu 1998 dwar l-organizzazzjoni ta’ stħarriġ ta’ kampjuni tal-forza tax-xogħol fil-Komunità (1), u b’mod partikolari l-Artikolu 4(2) tiegħu,
   Billi:
   
               (1)
            
            
               B’konformità mar-Regolament (KE) Nru 577/98, jeħtieġ li jkunu speċifikati l-elementi tal-programm ta’ moduli ad hoc li jkopri s-snin mill-2016 sal-2018.
            
         
               (2)
            
            
               L-istrateġija Ewropa 2020 u l-inizjattiva ewlenija tagħha “Żgħażagħ Attivi” jeħtieġu aktar informazzjoni dwar is-sitwazzjoni taż-żgħażagħ fis-suq tax-xogħol. Il-Komunikazzjoni tal-Kummissjoni tal-2011 dwar l-“Inizjattiva għall-Opportunitajiet taż-Żgħażagħ” (2) tħeġġeġ l-azzjoni f’livell Ewropew f’bosta oqsma ta’ prijorità relatati mal-kisba tal-ewwel impjieg.
            
         
               (3)
            
            
               Abbażi tal-Komunikazzjoni “Att dwar in-Negozji ż-Żgħar” (3), il-Komunikazzjoni tal-Kummissjoni tal-2012 dwar “Lejn irkupru li jwassal għall-ħolqien abbundanti ta’ impjiegi” (4), inkluża fil-Pakkett dwar l-Impjiegi, tħeġġeġ il-ħolqien tal-impjiegi speċifikament permezz tal-promozzjoni u l-appoġġ tal-impjiegi indipendenti.
            
         
               (4)
            
            
               L-Istrateġija għall-ugwaljanza bejn in-nisa u l-irġiel 2010-2015 (5) tinkludi miżuri għar-rikonċiljazzjoni bejn ix-xogħol u l-ħajja tal-familja bħala strumenti għall-kisba ta’ indipendenza ekonomika ugwali kemm għan-nisa u kemm għall-irġiel.
            
         
               (5)
            
            
               Il-miżuri stabbiliti f’dan ir-Regolament huma skont l-opinjoni tal-Kumitat tas-Sistema Statistika Ewropea,
            
         ADOTTAT DAN IR-REGOLAMENT:
   Artikolu 1
   Il-programm ta’ moduli ad hoc għall-istħarriġ permezz ta’ kampjun dwar il-forza tax-xogħol, li jkopri s-snin mill-2016 sal-2018, kif stabbilit fl-Anness, huwa b’dan adottat.
   Artikolu 2
   Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-8 ta’ April 2013.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 77, 14.3.1998, p. 3.
   
      (2)  Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew, u lill-Kumitat tar-Reġjuni — Inizjattiva għall-Opportunitajiet taż-Żgħażagħ, adottata fl-20.12.2011 — COM(2011) 933 final.
   
      (3)  Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni — “Aħseb l-Ewwel fiż-Żgħir” — “Att dwar in-Negozji ż-Żgħar” għall-Ewropa, adottata fil-25.6.2008 — COM(2008) 394 final.
   
      (4)  Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew, u lill-Kumitat tar-Reġjuni — “Lejn irkupru li jwassal għall-ħolqien abbundanti ta’ impjiegi”, adottata fit-18.4.2012 — COM(2012) 173 final.
   
      (5)  Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni — Strateġija għall-ugwaljanza bejn in-nisa u l-irġiel 2010-2015, adottata fil-21.9.2010 — COM(2010) 491.
   
      ANNESS
      
         STĦARRIĠ DWAR IL-FORZA TAX-XOGĦOL
      
      
         Programm pluriennali ta’ moduli ad hoc
         
      
      1.   ŻGĦAŻAGĦ FIS-SUQ TAX-XOGĦOL
      
         Lista ta’ varjabbli: għandhom ikunu definiti qabel Diċembru 2014.
      
         Perjodu ta’ referenza: 2016. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni interessati: Kollha.
      
         Kampjun: il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008 (1), jiġifieri l-kampjun użat biex tinġabar l-informazzjoni dwar moduli ad hoc għandu wkoll jipprovdi informazzjoni dwar il-varjabbli strutturali.
      
         Trażmissjoni tar-riżultati: qabel il-31 ta’ Marzu 2017.
      2.   IMPJIEG INDIPENDENTI
      
         Lista ta’ varjabbli: għandhom ikunu definiti qabel Diċembru 2015.
      
         Perjodu ta’ referenza: 2017. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni interessati: Kollha.
      
         Kampjun: il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008, jiġifieri l-kampjun użat biex tinġabar l-informazzjoni dwar moduli ad hoc għandu wkoll jipprovdi informazzjoni dwar il-varjabbli strutturali.
      
         Trażmissjoni tar-riżultati: qabel il-31 ta’ Marzu 2018.
      3.   RIKONĊILJAZZJONI BEJN IX-XOGĦOL U L-ĦAJJA TAL-FAMILJA
      
         Lista ta’ varjabbli: għandhom ikunu definiti qabel Diċembru 2016.
      
         Perjodu ta’ referenza: 2018. L-Istati Membri jistgħu jipprovdu dejta għat-52 ġimgħa jew għat-tieni kwart tas-sena.
      
         L-Istati Membri u r-reġjuni interessati: Kollha.
      
         Kampjun: il-kampjun tal-modulu ad hoc għandu jissodisfa r-rekwiżiti tal-Anness I, il-punt 4, tar-Regolament (KE) Nru 377/2008, jiġifieri l-kampjun użat biex tinġabar l-informazzjoni dwar moduli ad hoc għandu wkoll jipprovdi informazzjoni dwar il-varjabbli strutturali.
      
         Trażmissjoni tar-riżultati: qabel il-31 ta’ Marzu 2019.
      
         (1)  ĠU L 114, 26.4.2008, p. 57.